钦定古今图书集成/历象汇编/庶征典/第061卷 > 《观象玩占》 > 《天门风占》
## 钦定古今图书集成/历象汇编/庶征典/第061卷 > 《观象玩占》 > 《天门风占》

天下多有出风之处，名山大川皆有风穴，惟天门所
出风可占。天门者，乾方也，戌亥同为乾方。

天门上发风，摆落木叶，而天气晴明，日光辉盛者，天
子有德，令行天下，臣民皆喜。

天门上发风，去地尺馀不动尘土，拂拂然天色晴明。
黄赤云遍天者，谓之“祥风。”天子欲有赦令，囚人出狱。
天门上发风，先急后慢，拂拂经时，黄云遍天，忽夹微
雨。忠良在位，民安君乐。

天门上发风，初慢后急，吹沙走石，折木发屋，黑气遍
天，经时而止，谓之“邪风。”佞臣在位，天子忧病，风止雨
降则解。

天门上，风微而渐大，摆树有声，如雷吼声，经时乃止。
天子欲行，急令有赦，年丰熟，半日止。五谷成，贤人来，
天下安，一日止。有大赦，不出一年，一日半止。天子发
大使出，按边行德令抚问之事，二日止。外国来朝贡，
天子国有大喜，二日半止。天子欲行南郊礼，大赦天
下，三日止。天下五谷成，远裔入贡。若风带热气，天下
谷虫伤，一分带冷气，民劳。若风色黑惨，阴浊，天子有
忧。